## Rovira trasllada a la ministra Alegría la situació educativa en la zona afectada per la DANA

*** El conseller explica el treball que està fent la Conselleria sobre la revisió de centres, transport i reubicació dels alumnes
* Sol·licita a la ministra, com a gest davant esta situació excepcional, l’ampliació del termini per a presentar la documentació del concurs de trasllats nacional de docents que expira a final de mes**

El conseller d’Educació, Cultura, Universitats i Ocupació, José Antonio Rovira, ha traslladat este matí a la ministra d’Educació, Formació Professional i Esports, Pilar Alegría, la situació educativa en la zona afectada per la DANA.

El conseller ha mantingut una reunió telemàtica amb la ministra, en la qual han estat presents el secretari autonòmic d’Educació, Daniel McEvoy; i els directors generals d’Infraestructures Educatives i Centres Docents, José María Larena i Jorge Cabo, respectivament. Per part del Ministeri també han assistit el secretari d’Estat d’Educació i la directora general de Formació Professional.

Rovira ha traslladat a la ministra el treball que s’està realitzant des de la Conselleria sobre la revisió de centres, transport i reubicació dels alumnes de la zona afectada, amb l’objectiu que puguen començar a recuperar la normalitat com més prompte millor. El conseller ha indicat que s’han emplaçat a la setmana que ve una nova reunió per a avaluar com ha anat l’inici de la setmana i analitzar les necessitats quant a infraestructures educatives.

En eixe sentit, el titular d’Educació ha valorat davant la ministra la col·laboració que han mostrat els consellers d’Educació d’altres comunitats autònomes davant la necessitat que puguen presentar els centres afectats de disposar d’aules prefabricades.

Així mateix, en la reunió, Rovira ha recordat a Alegria que dilluns passat va traslladar a la vicepresidenta segona del Govern, Yolanda Díaz, en la comissió d’Empresa i Ocupació creada per la DANA, les necessitats que presenta la zona afectada, la suma de la qual quant a educació es calcula en prop de 1.135 milions per a reparació d’infraestructures, instal·lació d’aules temporals, equipament escolar, transport, menjador, neteja o revisió elèctrica i que hauria d’assumir el Govern d’Espanya.

Finalment, el conseller ha sol·licitat a la ministra l’ampliació del termini per a presentar la documentació relativa al concurs de trasllats nacional de docents per al pròxim curs i que expira a la fi d’este mes de novembre, com a gest davant d’esta situació excepcional.

José Antonio Rovira ha mantingut també este matí una conversa amb el ministre de Cultura, Ernest Urtasun, sobre danys i necessitats en matèria cultural.

Fecha: 07/11/2024